Bir-bir (Növrəs İman)
Oturmuşdum səhər çağı bixəbər, 
Gözəllər üstümə gəldilər bir-bir. 
Əzdilər qəlbimi, etdilər qabar, 
Bağrımın başını dəldilər bir-bir.

Ötüşür kəkliklər, səs verir qaya, 
Camalın şöləsin bənzətdim aya. 
Huridi, pəridi bir bölük maya, 
Söylədim dərdimi, bildilər bir-bir.

Olsa bizim yerdə belə nazdılar, 
Qulsuz, qarabaşsız saxlamazdılar. 
İman ərz eyləyir, şirin sözdülər 
Xumar gözlərini süzdülər bir-bir.

XX əsrin qoşmaları